**Az első világháború hatása a társadalomra Magyarországon**

**– Források –**

**1.**

Csáth Géza: Fej a pohárban. Napló és levelek 1914-1916. Magvető Könyvkiadó, Budapest, 1997.

*„Sétára indulunk. Rendesen egy órát bolyongunk a város korzóján, a vasúthoz vezető utcákon és utakon, és jól mulatunk a korzózó asszonyok páváskodásain és feszelgésein. Emellett bevásárolunk, ami még a vacsorához vagy teához kell. (Sajnos a drágaság és igényeim nagysága egyaránt hozzáhárulnak, hogy pénzünk rohamosan fogy, úgyhogy rendesen hónap végén már pótlások után kell néznünk. Még eddig simán ment minden. Vagy a betegeim küldték el tartozásaikat, vagy apósom adta postára a szerződésszerű kölcsönnek – 2000 Kor[ona] negyedévi részleteit.)* (…)

*De már éhesek vagyunk. Olga tíz perc alatt elkészíti a vacsorát és nekiülünk. Szardínia, kaviár vajjal és citrommal, melléje jó rumos-málnás tea, azonkívül szafaládé, vagy sonka, vagy krakkói, majd sajt, éspedig sok, friss, jó sajt, nem mint csemege, hanem mint a hússal egyenrangú étel alkotják a főételeket. Utána cukros narancs, teasütemény, s újabban Vilmos császár-mandola a csemegénk. Sok narancsot fogyasztunk, naponta átlag öt-hat darabot, de ebből Olga alig negyedrészt.”[[1]](#footnote-1)*

**2.**

Mednyánszky László naplója. (Szemelvények). Szerk.: Dr. Brestyánszky Ilona. Képzőművészeti Alap Kiadóvállalata, Budapest, 1960.

„*Bécs 1914. július 26. Vasárnap.*

*Tegnap óta háborús világ van, ki tudja, meddig fog ez tartani. Itt az élők közt így folynak a dolgok. Zavar, erőszak, sötétség.”[[2]](#footnote-2)*

 *„1916. Budapest, április 23. Húsvét vasárnapján*

*1914 tavasza óta anyagi gondok és piszok homályosítja el lelki szemeimet. A háború, ezen óriási anyagi küzdelem is hozzájárul, hogy a külső lárma néha elnémítsa a belső életet. Résen kell lenni!”[[3]](#footnote-3)*

**3.**

Jászai Mari emlékiratai. Sajtó alá rendezte: Lehel István. Hasonmás Kiadás Babits Kiadó, Szekszárd, 2003.

 *„1914 augusztus 31.*

*A háború első szörnyű hónapja elmúlt. Hány következik még ilyen, világok Teremtője?!*

*Mily szánalmasak vagyunk mi, akik dolog nélkül itthon lebzselünk. Lázasan várunk valamire, a visszatérő életre, amely elhagyott bennünket és egész erejével ott lüktet a harctéren. Ott dől el a mi sorsunk is.*

*1914 szeptember 18.*

*A Nemzeti Színház felbontotta a szerződéseinket. Mily semmi ez, mily magától érthetődő ebben a végítéletben.*

(…)

*1915 január 24.*

*A pokol felkerült a földre és úrrá lett rajta. A háború hatodik hónapja tart.*

*A legijesztőbb, a legémelyítőbb, a legagybénítóbb az, hogy az emberek kezdenek közömbösekké válni a háború iránt. Hálátlan hidegen mennek el a sebesültek mellett.* (…)

*1915 február 19.*

*Nap-nap után szavalok a sebesültjeimnek, mindenemet kihordom nekik és mégis úgy érzem, hogy semmit sem teszek. Csak a salakját bírom megtenni annak, amire a lelkem vágyik.”[[4]](#footnote-4)*

**4.**

Krasznay Péter naplójegyzetei 1861-1916. Szerk.: Kujbusné Mecsei Éva, Takács Péter. Szabolcs-Szatmár-Bereg Megyei Levéltár, Nyíregyháza, 2010.

*„Az aratáshoz jó segítségek az orosz foglyok, minden nagyobb gazdaságokban 10-től 200-ig alkalmaznak mindennemű mezei munkára. Jó kedvvel és ügyesen dolgoznak. A csatába levő férfiak helyét pótolják. Még a Tisza Szabályozó Társulat is csatornaépítésre használja őket.”[[5]](#footnote-5)*

*„A külső földek azonban oly mesés jövedelmet hoztak a gazdasággal foglalkozók, s különösen bérlők részére, hogyha nem kellene nekik a munkáskezek hiányával, napszámok drágaságával küzdeni, valamennyien meggazdagodnának ez évben. Vegyük például az én bérlőmet, aki holdanként 30 korona haszonbért fizet. Azt a bért az idei rendkívüli terményárak folytán három, négyszeresen is beveszi. Amidőn ti. pár év előtt kibérelte a birtokomat, 12 korona volt egy mázsa rozs, 16 egy mázsa búza, 3 korona egy mázsa kropli. Ma pedig a rozs 28 korona, a búza 34 korona, a krompli 8-12 koronáig. Éppen úgy van árpa, zab sat. veteményeknél. Mindezt természetesen a már több mint egy év óta folyó világháború idézte elő. Ami pedig az élelmezést illeti, az is a készpénz jövedelemből élőket, különösen a tisztviselőket sújtja éppen, akiknek jövedelme nem emelkedik, míg abból kilónként 4-5 koronás húsokat, és háromszoros árú lisztet kell beszerezniük. Egyéb szükséges élelmi cikkek ára is oly magasan áll, hogy a múlt évi 40-50 filléres rizsnek kilója ma 2-2 korona 40 fillér. Bizony igazán óhajtandó volna bármily áron általános békét kötni, mert ezt így tovább bírni lehetetlen.*

(…)

*Előbbi pont alatt jelzett drágaság bővebb illusztrálására szolgál az az eset, hogy én nálam a zsírkészlet a kamarában megfogyatkozván, egyik hízómat november 5-én leölettem, melyet május hó elején vettem 34 koronáért, mint 2 hónapos malacot. Azóta holmi moslékon egy kis korpa vegyítékkel javult. Csakis hat hét óta evett tengerit, mégis kijárt tisztán 95 kilót, mit a mostani évben kilónként 5 koronával szorozva, az összes érték 495 koronára esik, amennyiért pár év előtt egy pár jármos ökröt lehetett venni.”[[6]](#footnote-6)*

**5.**

Szenti Tibor: Vér és pezsgő. Harctéri naplók, visszaemlékezések, frontversek, tábori és családi levelek az első világháborúból. Magvető Könyvkiadó, Budapest, 1988.

„*Kelt 1917. II. hó 18-án.*

*Kedves Feleségem* […]

*Hanem, hogy az a rekvirálás sújt bennőnket, az sajnos, de ha azt nem csinálják, akkor mink itt, a Harcztéren éhen pusztulnánk el, de még oda haza is, és hogy a malacznak meg tyúknak sem hagynak, Isten majd megsegít benőnket*[…]”[[7]](#footnote-7)

*„Kelt 1918. VI. 27-én.*

*Kedves testvér!*

*Tudatom veled, hogy most csak 14 napi szabadságon vagyok idehaza, továbbá, hogy kapok-e aratási szabadságot, azt nem tudom, mert benne vagyok a mentbe. Ha ittmaradunk Szegeden, azt hiszem, hogy kapok*[…] *ne neheztelj, hogy ilyen ritkán írnak levelet innét hazulról, mert nagyon el vannak foglalva. A cselédviszonyok nagyon rosszak. Akkor hágy ott, amikor ő akar, csk már egyszer le lehetne küzdeni azt az életet, mert már ezidáig leírhatatlan.*

*m[aradunk] t[isztelettel] az egész család.*

*Isten velünk és veled, László.”[[8]](#footnote-8)*

1. Csáth Géza: Fej a pohárban. Napló és levelek 1914-1916. Magvető Könyvkiadó, Budapest, 1997, 81-82. [↑](#footnote-ref-1)
2. Mednyánszky László naplója. (Szemelvények). Szerk.: Dr. Brestyánszky Ilona. Képzőművészeti Alap Kiadóvállalata, Budapest, 1960, 118. [↑](#footnote-ref-2)
3. Mednyánszky László naplója. (Szemelvények). Szerk.: Dr. Brestyánszky Ilona. Képzőművészeti Alap Kiadóvállalata, Budapest, 1960, 122. [↑](#footnote-ref-3)
4. Jászai Mari emlékiratai. Sajtó alá rendezte: Lehel István. Hasonmás Kiadás Babits Kiadó, Szekszárd, 2003, 210-211. [↑](#footnote-ref-4)
5. Krasznay Péter naplójegyzetei 1861-1916. Szerk.: Kujbusné Mecsei Éva, Takács Péter. Szabolcs-Szatmár-Bereg Megyei Levéltár, Nyíregyháza, 2010, 392. [↑](#footnote-ref-5)
6. Krasznay Péter naplójegyzetei 1861-1916. Szerk.: Kujbusné Mecsei Éva, Takács Péter. Szabolcs-Szatmár-Bereg Megyei Levéltár, Nyíregyháza, 2010,393-394. [↑](#footnote-ref-6)
7. Szenti Tibor: Vér és pezsgő. Harctéri naplók, visszaemlékezések, frontversek, tábori és családi levelek az első világháborúból. Magvető Könyvkiadó, Budapest, 1988, 303. [↑](#footnote-ref-7)
8. Szenti Tibor: Vér és pezsgő. Harctéri naplók, visszaemlékezések, frontversek, tábori és családi levelek az első világháborúból. Magvető Könyvkiadó, Budapest, 1988, 314-315. [↑](#footnote-ref-8)